Krajšie Slovensko, okomentoval raziu NAKA Matovič. Fico hovorí o politickej objednávke
Kukláči dnes zadržali Tibora Gašpara, Petra Hraška, Roberta Krajmera, ale aj Bernarda Slobodníka.
Krajšie Slovensko. Takto hneď na úvod okomentoval premiér Igor Matovič dnešnú raziu Národnej kriminálnej agentúry, pri ktorej zadržali a obvinili niekoľkých bývalých vysokých funkcionárov polície.
KRAJŠIE SLOVENSKO Kičura. Kožuch. Kvietik. Makó. Kováčik. Krajmer. Gašpar. Hraško ... a desiatky iných priateľov...Uverejnil používateľ Igor Matovic Štvrtok 5. novembra 2020
ZDROJ: Facebook/Igor Matovič
OĽANO: Odpolitizovaním polície sa rozkrýva prostredie skorumpovaného systému
Odpolitizovaním polície sa čoraz viac rozkrýva zhnité prostredie skorumpovaného systému "našich ľudí". Vyhlásilo to koaličné hnutie OĽANO v reakcii na NAKA u bývalého policajného prezidenta Tibora Gašpara i ďalších bývalých policajných funkcionárov a následné vznesenie obvinení. Hnutie dodalo, že polícii rozviazalo ruky a drží jej palce.
"Za všetko hovorí dávnejší výrok exministra vnútra Roberta Kaliňáka, podľa ktorého bol zadržaný Tibor Gašpar 'najlepším policajným prezidentom v histórii'. Dlhodobo pritom investigatívni novinári, ako aj predstavitelia nášho hnutia vytrvalo upozorňovali na závažné podozrenia a morálne zlyhania zadržaných osôb," uviedol Peter Dojčan z mediálneho tímu hnutia.
Šeliga vyzval Fica a Kaliňáka, aby sa priznali ku krytiu Gašpara a Krajmera
Podpredseda Národnej rady (NR) SR Juraj Šeliga (Za ľudí) vyzval expremiéra Roberta Fica a bývalého ministra vnútra Roberta Kaliňáka (obaja Smer-SD), aby sa priznali k politickému krytiu bývalých policajných funkcionárov Tibora Gašpara a Róberta Krajmera. Uviedol to na štvrtkovej tlačovej konferencii s tým, že priznanie sa v zmysle trestného zákona berie ako poľahčujúca okolnosť. Reagoval tak na akciu Národnej kriminálnej agentúry (NAKA), pri ktorej zadržali viacerých bývalých vysokých policajných funkcionárov.
"Títo ľudia (Fico a Kaliňák, poznámka TASR) sú tí, ktorí politicky dosadili pána Gašpara za šéfa polície. Toto si treba opakovať, aby bolo jasné, kto môže za rozklad právneho štátu, za to, že mafia na Slovensku ovládla políciu, prokuratúru a súdy," skonštatoval s tým, že nesú plnú politickú zodpovednosť. Myslí si, že časom sa ukáže, že nesú aj trestnoprávnu zodpovednosť. Očakáva, že sa Fico a Kaliňák vyjadria. "Priznajte sa, choďte vypovedať, je to poľahčujúca okolnosť," adresoval im. Poznamenal, že nikto nie je taký hlúpy, aby si myslel, že sa všetko dialo bez politického krytia.
Do budúcna hovorí o potrebe systémových zmien na prokuratúre, výbere nového generálneho aj špeciálneho prokurátora. Nový policajný prezident musí byť podľa neho taký, o ktorom nebudú pochybnosti. Riešenie vidí aj v odmeňovaní čestných policajtov a potrestaní tých, ktorí sa spreneveria svojmu povolaniu. Zdôraznil úlohu nezávislej policajnej inšpekcie.
Predsedníčka strany Za ľudí a vicepremiérka Veronika Remišová rovnako hovorí o potrebe systematických zmien. Na sociálnej sieti doplnila, že štvrtková akcia polície posilňuje podozrenia, že systém na najvyšších miestach v polícii roky fungoval tak, aby pomáhal a chránil vyvolené skupiny a "našich ľudí".
Fico, Pellegrini, a ich družina by dnes mali oznámiť svoj koniec v politike. To je jediné, čo môžu za týchto okolností...Uverejnil používateľ Veronika Remišová Štvrtok 5. novembra 2020
ZDROJ: Facebook/Veronika Remišová
R. Fico vidí za zásahmi NAKA politickú objednávku
Ak osoba nie je právoplatne odsúdená, platí prezumpcia neviny. Na štvrtkový zásah Národnej kriminálnej agentúry (NAKA) u bývalých vysokých policajných funkcionárov tak reagoval expremiér a predseda Smeru-SD Robert Fico. Tibor Gašpar bol podľa neho veľmi dobrým prezidentom Policajného zboru (PZ) s dobrými výsledkami. "Neviem, čo títo ľudia robili v súkromnom čase. Ak zlyhali, nech sú za to potrestaní," skonštatoval. Za zásahmi NAKA vidí Fico politickú objednávku, vláda podľa neho ľuďom ponúka divadlá, ktoré sú naplánované.
Fico netuší, prečo sa vo štvrtok konali domové prehliadky. Bude rešpektovať prezumpciu neviny, nechce nikoho zatracovať. Dodal, že mnoho ľudí podľa neho sedí vo výkone väzby nezákonne. "Ak niekto spáchal trestný čin, samozrejme, treba ho odsúdiť. Každý nech nesie zodpovednosť za to, čo páchal," dodal na štvrtkovej tlačovej konferencii.
Smer-SD žiada, aby si poverený šéf Policajného zboru Peter Kovařík "urobil poriadok". Nesmie sa podľa Fica stať, aby novinári vedeli o zásahu skôr ako orgány činné v trestnom konaní a aby boli na mieste operácie skôr, ak má byť utajovaná.
Strana sa tiež chce obrátiť na Európsku komisiu (EK), pretože sa podľa Fica na Slovensku porušuje smernica Európskeho parlamentu a Rady EÚ o posilnení určitých aspektov prezumpcie neviny. Budú žiadať, aby sa v tejto veci začalo konanie voči vláde SR.
SaS: Pozornosť treba obrátiť na Fica a Kaliňáka
Zadržanie viacerých bývalých funkcionárov Policajného zboru (PZ) znamená nevyhnutnosť obrátiť pozornosť na expremiéra Roberta Fica a bývalého ministra vnútra Roberta Kaliňáka (obaja Smer-SD). V reakcii na štvrtkovú akciu NAKA to uviedla strana SaS. Tvrdí, že Fico a Kaliňák roky kryli mafiánske praktiky a za ich vládnutia prerástol organizovaný zločin do súdnictva cez prokuratúru až na najvyššie posty v polícii.
"Tibor Gašpar v putách je symbolom, v akom stave bola naša spoločnosť za vlády Smeru-SD, pretože ľudia ako Gašpar mali obrovskú moc," reagoval poslanec Národnej rady (NR) SR za SaS Alojz Baránik. Verím, že očista polície a justície bude pokračovať. Europoslankyňa Lucia Ďuriš Nicholsonová (SaS) tvrdí, že Gašpar zasahoval aj do vyšetrovania vraždy novinára Jána Kuciaka a na jeho príkaz neboli informovaní viceprezidenti polície o tom, čo sa našlo na mieste činu. "Som úprimne zvedavá, ako začne spievať v base o tom, koho všetkého kryl a aké mafiánske praktiky tu robili s predstaviteľmi Smeru-SD. A možno sa dočkáme, že prídu aj pre Roberta Fica," poznamenala.
Podpredseda NR SR Milan Laurenčík (SaS) podotkol, že "maslo na hlave" majú aj ľudia okolo expremiéra Petra Pellegriniho a exministerky vnútra Denisy Sakovej (obaja Hlas-Sociálna demokracia), pričom by mali veľa vecí vysvetliť. Zadržaní bývalí policajní funkcionári podľa Laurenčíka "kryli špinavosti smerákov a nezmení to ani fakt, že sa niektorí z nich presunuli do inej strany a pod iný názov".
M. Krajniak: Očistec dokazuje, že božie mlyny stále melú
Exponenti vlády Smeru-SD postupne končia v rukách polície, a tým sa končí aj falošná rozprávka o sociálnych istotách. Na sociálnej sieti to v reakcii na policajnú akciu Očistec uviedol minister práce, sociálnych vecí a rodiny SR a podpredseda hnutia Sme rodina Milan Krajniak.
"Sociálne istoty boli, ale nie pre ľudí, iba pre nich," napísal Krajniak o ére "našich ľudí". "Našťastie sme to zmenili," vyhlásil v súvislosti s dianím v posledných mesiacoch, ktoré mu potvrdzujú, že "božie mlyny" stále melú. "U koho sa to končí?" pýta sa zároveň člen súčasnej vlády.
NAKA zadržala pri štvrtkovej akcii s názvom Očistec viacero osôb. Zasahovala u bývalého policajného prezidenta Tibora Gašpara, u exriaditeľa NAKA Petra Hraška, bývalého vysokopostaveného policajného funkcionára Bernarda Slobodníka. Zadržať mali aj exšéfa protikorupčnej jednotky Róberta Krajmera a ďalších. Vyšetrovateľ vzniesol voči zadržaným obvinenie pre viaceré trestné činy.
P. Pellegrini: Ak urobili T. Gašpar a ďalší niečo nelegálne, stihne ich trest
Obvinení bývalí policajní funkcionári by mali dokázať svoju nevinu alebo, ak urobili niečo nelegálne, mal by ich stihnúť trest. Vyhlásil to expremiér Peter Pellegrini (nezaradený). Pripomenul, že ako zastupujúci minister vnútra sa s Gašparom na jar 2018 dohodol, že opustí svoju funkciu. Exministerka vnútra Denisa Saková (nezaradená) si chce v tejto veci počkať na uznesenie a komentár Úradu špeciálnej prokuratúry.
Pellegrini pred novinármi skonštatoval, že už v roku 2018 sa na Gašpara v spoločnosti vytváral veľký tlak. Považoval to za škodlivé pre Policajný zbor vo vykonávaní jeho práce poctivo a zodpovedne. "Keď som bol premiérom, už nebol na čele polície a ostatné personálne zmeny boli vykonané následne. Žiaden premiér nemá ani vedomosť, kto je na konkrétnych zložkách Policajného zboru, to vie maximálne minister. Ja som sa venoval osobe policajného prezidenta, tam som si svoju úlohu urobil," doplnil o Gašparovi a ďalších funkcionároch.
"Nie je to nič pozitívne, je teraz na nich, aby buď ukázali a vyvrátili všetky tieto podozrenia a dokázali svoju nevinu, alebo budú stíhaní a stihne ich nejaký primeraný trest, ak urobili niečo nelegálne," okomentoval expremiér štvrtkový zásah polície.
Reakcie nahral reportér Viktor Serebryakov.
Celé vydanie Televíznych novín nájdete na markizaplus.sk.